ક્યારેક એવું થાય કે આપણે સારામાં સારી કંપનીની વસ્તુ ખરીદી લાવીએ, પણ તે એટલી ભંગાર ચાલે કે આપણા પૈસા સાવ પાણીમાં પડી જાય. અગાઉ (અકસ્માતે સુપરહિટ થઇ ગયેલી ફિલ્મ) ‘દબંગ’ બનાવી ચૂકેલા ડિરેક્ટર અભિનવ સિંઘ કશ્યપે આ વખતે એવો જ ઊંચી દુકાન ફીકા પકવાન ટાઇપનો તદ્દન ભંગાર માલ પિરસ્યો છે. ચાર હાથે જ નહીં, બલકે બુલડોઝરથી પૈસા ઉસેટી લેવા હોય એમ ગાંધી જયંતીના દિવસે બુધવારે રિલીઝ કરાયેલી આ ફિલ્મ એટલી બધી કંગાળ છે કે આપણને આપણી ટિકિટના પૈસા પાછા માગવા માટે ગાંધી ચીંધ્યા માર્ગે સત્યાગ્રહ કરવાની ઇચ્છા થઇ આવે!